text: বোলিং দক্ষতায় আবার টেস্ট দলে নাসির – সোনার দেশ
  বোলিং দক্ষতায় আবার টেস্ট দলে নাসির
  আন্তর্জাতিক ক্যারিয়ারের বয়স ছয় বছর। তবে অর্ধ যুগ আন্তর্জাতিক ক্রিকেটে কাটিয়ে দিলেও নাসির হোসেনের টেস্ট ম্যাচের সংখ্যা মাত্র ১৭। সর্বশেষ ২০১৫ সালে মিরপুরে দক্ষিণ আফ্রিকার বিপক্ষে টেস্ট খেলেছিলেন তিনি। গত মৌসুমে ঘরোয়া ক্রিকেটে ভালো পারফরম্যান্সের পুরস্কার হিসেবে দুই বছর পর টেস্ট দলে ফিরলেন নাসির।
  অস্ট্রেলিয়া দলে সাত জন বাঁহাতি ব্যাটসম্যান। আর বাঁহাতি ব্যাটসম্যানের বিপক্ষে অফস্পিনাররা যে যথেষ্ট কার্যকর, সে তো জানা কথা। এমন বিবেচনায় নাসিরকে প্রথম টেস্টের দলে রাখা হয়েছে বলে জানিয়েছেন প্রধান নির্বাচক মিনহাজুল আবেদীন নান্নু। শনিবার দল ঘোষণার পর সংবাদ সম্মেলনে তিনি বলেছেন, 'নাসিরকে আমরা অন্যভাবে বিবেচনা করেছি। অস্ট্রেলিয়া দলে বেশ কয়েকজন বাঁহাতি ব্যাটসম্যান আছে। আমরা চাচ্ছিলাম মিরাজের মতো অফস্পিনের পাশাপাশি ব্যাটিংও করতে পারে এমন একজনকে। সেই হিসেবে নাসিরকে রাখা হয়েছে।'
  বাংলাদেশ দলের প্রধান কোচ চন্ডিকা হাথুরুসিংহেও অকুণ্ঠে প্রশংসা করেছেন নাসিরের, 'গত কিছুদিন ধরে নাসির দারুণ খেলছে। আমার বিশ্বাস, অস্ট্রেলিয়ার বিপক্ষে টেস্ট সিরিজে সে নিজের গুরুত্ব বোঝাতে পারবে।'
  ঘরোয়া বড় দৈর্ঘ্যের ক্রিকেটে নাসিরের পারফরম্যান্স সত্যিই ভালো। সর্বশেষ বাংলাদেশ ক্রিকেট লিগে ৮ ইনিংসে দুটো হাফসেঞ্চুরি সহ ৩০.৮৭ গড়ে ২৪৭ রান করেছিলেন তিনি। জাতীয় ক্রিকেট লিগে তো দুর্দান্ত পারফরম্যান্স ছিল তার, চার ইনিংসে ১০৯.৩৩ গড়ে করেছিলেন ৩২৮ রান। সেই প্রতিযোগিতায় ক্যারিয়ার সেরা ২০১ রানের ইনিংসও এসেছিল নাসিরের ব্যাট থেকে।-বাংলা ট্রিবিউন